Všetky práva sú vyhradené. Nijaká časť tejto knihy sa nesmie reprodukovať, ukladať do informačných systémov ani prenášať v akejkoľvek podobe či akýmkoľvek spôsobom – elektronicky, mechanicky, fotokopírovaním, nahrávaním alebo inak – bez predchádzajúceho písomného súhlasu vlastníka autorských práv.

Text © 2016 by Jarmila Mandžuková

Translation © 2016 by Ľubica Janeva

Slovak edition © 2017 by Ikar

Z českého originálu Tajemství biologických hodin preložila Ľubica Janeva

Redigovala PhDr. Zora Špačková

Vydalo vydavateľstvo Ikar, a. s. – Príroda, Bratislava v roku 2017 ako svoju 1026. publikáciu v elektrocikej podobe

Prvé vydanie

Sadzba, zalomenie do strán a návrh obálky 3H creative studio, spol. s r. o., Bratislava

Fotografie na obálke a ilustrácie Shutterstock/isifa

ISBN 978-80-551-5276-9

ÚVOD

V rovnakom rytme, v akom putuje Zem okolo Slnka, otáčajú sa ručičky našich vnútorných biologických hodín. Slnko je najdôležitejší darca času pre naše vnútorné hodiny. Ak sa naučíme rešpektovať vnútorný časový systém, umožní nám to reagovať prirodzene a včas na zmeny, ktoré prebiehajú všade naokolo aj v nás. Človek, ktorý pozná svoj biorytmus, zvládne viac, šetrí svoj organizmus a je vo skvelej forme. Naopak, kto žije dlhodobo v rozpore so svojím biologickým rytmom, pociťuje únavu, vyčerpanie a po určitom čase sa u neho prejavia zdravotné problémy a choroby.

Ak chceme niečo urobiť pre svoje zdravie alebo sme chorí a hľadáme vhodnú liečbu či pomoc, skúsme do svojho života zaradiť princípy biologických hodín. Choroby v mnohých prípadoch odrážajú 24-hodinový rytmus a v istom čase vznikajú ich prejavy. Poznanie toho, ako fungujú biologické hodiny, pomáha pochopiť príčiny chorôb a nastaviť vhodnú liečbu. Preukázalo sa, že aj účinok niektorých liekov ovplyvňuje čas, v ktorom sa podávajú. Zaujímavý a inšpiratívny je ročný biologický rytmus, kde sa každému orgánu v ľudskom tele priraďuje určitý mesiac.

Väčšina ľudí si pri zdravotných problémoch zvolí klasickú liečbu, ktorá nevyžaduje aktívnu spoluprácu pacienta. Pritom žiť v harmónii s prírodnými princípmi nie je také ťažké, ako sa zdá, vyžaduje to však od nás, aby sme venovali väčšiu pozornosť tomu, čo nám hovorí telo, rešpektovali vnútorné biologické hodiny a vyvinuli trochu úsilia.

V tejto knihe som sa snažila opísať základné princípy biologických hodín a ročného biologického cyklu a ich význam pre zdravie a liečbu chorôb. Ak vás tieto informácie zaujmú, budem veľmi rada, ak sa stretneme pri niektorej z mojich ďalších kníh alebo prednášok. Teším sa na vás.

Milí čitatelia, prajem vám veľa zdravia.

Jarmila Mandžuková

JEDEN ROK NÁŠHO ŽIVOTA

Dobre žiť znamená urobiť z každého roku života najlepší rok svojho života.

Maurice Chevalier

Všetci vnímame cyklické striedanie ročných období. Každá zmena teploty, atmosférického tlaku a vlhkosti špecifickým spôsobom ovplyvňuje orgány, tkanivá a žľazy nášho tela, ale aj našu psychiku. V priebehu roka prežíva ľudský organizmus určité kolísanie fyzickej a psychickej kondície. Ten, kto ich pozná, môže podľa nich cielene prispôsobovať svoje životné zvyklosti. Či už v záujme prevencie chorôb a účinnejšej liečby, alebo skrátka preto, aby sa cítil lepšie a dosiahol vyššiu kvalitu života. Podľa pravidiel čínskeho pentagramu patrí každý mesiac v roku jednému z hlavných orgánov v našom tele. V tom období môžeme orgán veľmi účinne posilňovať, ale musíme aj dbať na jeho komfort, pretože je oslabený a citlivý.

Január: močový mechúr

Február: obličky

Marec: žlčník

Apríl: pečeň

Máj: srdce

Jún: tenké črevo

Júl: krvný obeh

August: trojitý ohrievač

September: slezina, podžalúdková žľaza

Október: žalúdok

November: pľúca

December: hrubé črevo

Dĺžka a sila slnečného žiarenia v priebehu roka kolíšu a náš organizmus na to adekvátne reaguje. Poloha Slnka určuje ročné obdobie. Na telo pôsobí teplom alebo chladom, napríklad v dôsledku dostatku slnečného žiarenia kvitnú rastliny, ktorých pele vyvolávajú alergické reakcie. Naopak, pri nedostatku slnka a v sychravom počasí nastáva nárast počtu infekcií spôsobujúcich prechladnutie, chrípku a podobne.

Zistilo sa, že ľudia sú v pokročilom lete zdravší než v ktoromkoľvek inom ročnom období. Percento chorých ľudí a miera úmrtnosti sú v júli a auguste najnižšie v celom roku. Je to spôsobené tým, že imunitný systém je aktívnejší v lete, a preto sa v tomto období vyskytuje menej chorôb a celkový zdravotný stav ľudí je lepší.

Naša látková premena je v zime lenivejšia a v lete omnoho aktívnejšia. To najmä v období na prelome roka sťažuje chudnutie. Najvhodnejšie obdobie na redukčnú diétu je marec.

Telesná výkonnosť dosahuje vrcholovú formu v apríli, máji, júni a septembri. Od leta telesná kondícia trochu klesá a minimum dosahuje vo februári. Dokonca aj rast detí má v zime určitú prestávku a na jar sa hovorí, že deti rastú ako z vody.

Aj psychický stav je v priebehu roka rozdielny. V jarných mesiacoch sa najčastejšie vyskytujú depresie. Paradoxne, keď je okolitá príroda najkrajšia, myšlienky niektorých ľudí sú najtemnejšie. Práve ročné obdobie výrazne ovplyvňuje počet samovrážd. Dlhodobo platí, že najviac samovrážd je práve v jarných mesiacoch, teda v apríli a máji. Naopak, najnižší počet sa vyskytuje v decembri, úplne najmenej okolo Vianoc, ale podstatne viac na Nový rok. Samovražednosť sa mení nielen podľa mesiacov, ale aj podľa dní v týždni. V pondelok býva najväčšia a v priebehu týždňa pomaly klesá. Značne poklesne v sobotu, o niečo menej sa navýši v nedeľu, no stále je to menej než v ostatných dňoch týždňa.

Table of Contents

Start

ÚVOD

JEDEN ROK NÁŠHO ŽIVOTA